
–	като взе предвид предходните си резолюции относно Нигерия,
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че на 10 август 2020 г. нигерийският певец Яхая Шариф-Амину беше изправен пред висш шериатски съд в щата Кано, където беше съден без процесуално представителство и осъден на смърт чрез обесване за текста на песен, съдържащ предполагаеми обидни коментари относно пророка Мохамед; като има предвид, че семейството му е било подложено на тормоз и преследване след задържането му;
Б.	като има предвид, че през януари 2021 г. Върховният съд на щата Кано разпореди повторно разглеждане на делото, а през август 2022 г. Апелативният съд го потвърди, като същевременно потвърди конституционосъобразността на законите за богохулството на шериата, което създава сериозен риск от потвърждаване на смъртната присъда; като има предвид, че Шариф-Амину обжалва пред Върховния съд през ноември 2022 г., като жалбата все още е висяща; като има предвид, че според сведенията той е в критично състояние в затвора, тъй като здравословното му състояние се е влошило, и че не разполага с достатъчно храна, облекло и лекарства;
В.	като има предвид, че други нигерийски граждани продължават да бъдат лишени от свобода по обвинения в богохулство;
Г.	като има предвид, че законите за богохулството в Нигерия нарушават нейните международни ангажименти в областта на правата на човека, Африканската харта и Конституцията на Нигерия; като има предвид, че обвиненията в богохулство често водят до тормоз, насилие и линчувания; като има предвид, че Нигерия е една от седемте държави, в които едно лице може да бъде осъдено на смърт за богохулство;
Д.	като има предвид, че всеки има право на свобода на изразяване, на религията и на убежденията;
1.	настоятелно призовава нигерийските органи незабавно и безусловно да освободят Яхая Шариф-Амину, да оттеглят всички обвинения срещу него, да гарантират неговата безопасност и правото му на безпристрастно разглеждане на делото, както и да осигурят подходящ достъп до храна, облекло и медицинско лечение; призовава Върховния съд на Нигерия да гарантира ускорен и справедлив процес на обжалване; призовава за освобождаването на всички останали, към които са отправени обвинения за богохулство;
2.	припомня, че законите за богохулството са в явно нарушение на международните задължения в областта на правата на човека, по-специално на Международния пакт за граждански и политически права, и са в противоречие с нигерийската конституция, която гарантира свободата на религията и на изразяването на мнение;
3.	настоятелно призовава нигерийските органи да защитават правата на човека в цялата страна, като гарантират, че федералното, щатското и шериатското право не отказват на нигерийските граждани защитата, предоставена от националната конституция и международните конвенции; подчертава отговорността на Нигерия да служи за пример в премахването на законите за богохулството, включително религиозните обиди, в наказателното право, които системно застрашават религиозните малцинства, нарушават основните свободи и подхранват сектантското насилие;
4.	настоятелно призовава Нигерия да наложи национален мораториум върху екзекуциите и да работи за пълното премахване на смъртното наказание;
5.	настоятелно призовава нигерийското правителство да се бори срещу безнаказаността, свързана с обвиненията в богохулство, като наказва онези, които отправят фалшиви твърдения, и подвежда под съдебна отговорност извършителите на групово насилие;
6.	призовава ЕС и неговите държави членки да повдигат пред нигерийските органи отделни случаи, опасения за правата на човека и такива, свързани със законите за богохулството, и да гарантират дипломатическото наблюдение на съдебното производство, когато процесът срещу Шариф-Амину започне пред Върховния съд; приветства оправдателната присъда на Рода Ятау и освобождаването на Мубарак Бала;
7.	възлага на своя председател да предаде настоящата резолюция на Комисията, на Съвета, на Европейската служба за външна дейност ЗП/ВП, както и на правителството и парламента на Нигерия.

